3หุ้นมือถือหัวทิ่ม 3จีรอเกิดอีกยาวรายย่อยซื้อ‘ทรูฯ’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — หุ้นสื่อสารคอหักตามคาด เก็งประมูล 3จี ค้างเติ่งอีกนาน TRUE รูดแรง ไม่สนเจ้าสัวธนินท์ ออกมายืนยันปีนี้มีกำไร ลุ้น ADVANC ปันผลพิเศษ 4.70 บาท
นักลงทุนพร้อมใจกันทิ้งหุ้น บริษัท ทรู คอร์ปอเรชั่น (TRUE) ตั้งแต่เปิดตลาด ที่ระดับราคา 4.56 บาท แม้พยายามผงกขึ้นไปแถว 4.66 บาท แต่ไปไม่รอด ระหว่างหลุด 4 บาท ไปที่ 3.96 บาท ก่อนดีดกลับมาปิดที่ 4.10 บาท ลดลง 0.84 บาท หรือ 17% ตามด้วยบริษัท แอดวานซ์ อินโฟร์ เซอร์วิส (ADVANC) ปิด 90.75 บาท ลดลง 1 บาท หรือ 1.09% บริษัท โทเทิ่ล แอ็คเซ็ส คอมมูนิเคชั่น (DTAC) ปิด 39.25 บาท ลดลง 0.50 บาท หรือ 1.26%
นายธนินท์ เจียรวนนท์ ประธานกรรมการและประธานคณะผู้บริหารเครือซีพี ซึ่งเป็นผู้ถือหุ้นใหญ่ใน TRUE เปิดเผยว่า เชื่อมั่นว่าในปีนี้ TRUE จะมีกำไร แม้ว่าให้บริการ 3จี ในประเทศไทยต้องล่าช้าออกไป และขณะนี้บริษัทยังไม่จำเป็นต้องมีพันธมิตรใหม่
มาร์เก็ตติง กล่าวว่า แนวโน้มราคาหุ้น TRUE ยังมีโอกาสปรับตัวลงอีกมาก ตลาดให้มูลค่าที่เหมาะสมไม่เกิน 3 บาท ส่วนสาเหตุที่ราคายังปรับตัวลงไม่แรงอย่างที่คาด เกิดจากแรงซื้อของนักลงทุนทั่วไป ที่คาดหวังว่าจะมีข่าวดีเรื่อง 3จี มากระตุ้นให้ TRUE ฟื้นตัว
บริษัทหลักทรัพย์ (บล.) ทรีนีตี้ ออกบทวิเคราะห์ว่า หุ้นสื่อสารยังมีโอกาสที่จะปรับตัวลงถึง 1030% และราคาหุ้นปัจจุบันใกล้เต็มมูลค่า หากไม่รวม 3จี ADVANC มีมูลค่า 90 บาท และ DTAC ที่ 41 บาท ทั้งนี้ ADVANC น่าสนใจซื้อมากที่สุด เพราะกระแสเงินสดอิสระปี 2553 หลังหักปันผลปกติปีละ 6.30 บาทต่อหุ้น ยังคงเหลือสูงถึงปีละ 1.4 หมื่นล้านบาท (4.77 บาทต่อหุ้น) ดังนั้นหากประมูล 3จี ล่าช้าออกไปคาดว่าบริษัทจะจ่ายปันผลพิเศษได้ 4.70 บาท รวมทั้งปีถึง 11 บาทต่อหุ้น คิดเป็นผลตอบแทนปันผลสูง 11%
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย กล่าวว่า ตลาดหลักทรัพย์คงไม่ต้องให้ บจ.ทั้งสามแห่งชี้แจงถึงผลกระทบจาก 3จี ล่าช้า เหมือนกรณีมาบตาพุด เนื่องจากเรื่องมาบตาพุดคำวินิจฉัยของศาลปกครองมีผลต่อบริษัทโดยตรงว่าให้โครงการลงทุนต่อได้หรือไม่ได้ แต่ 3จี นั้นเป็นเรื่องของการประมูล
ส่วนราคาหุ้นของทั้งสามบริษัทปรับตัวลดลงถือว่าสะท้อนสภาพความเป็นจริง ไม่ได้มีความผิดปกติ